Broj: 711-I-1795-P-134-19/20-04-17

Zagreb, 23. listopada 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI), **u predmetu dužnosnika Ivana Slavića**, **općinskog načelnika Općine Sućuraj,** pokrenutog Odlukom Povjerenstva broj: 711-I-1368-P-134-19/20-02-17 od 19. lipnja 2020.g.,na 103. sjednici, održanoj 23. listopada 2020.g., donosi sljedeću:

**ODLUKU**

**I. Dužnosnik Ivan Slavić, općinski načelnik Općine Sućuraj, počinio je povredu članka 7. točke d. ZSSI-a, jer je uz plaću za obnašanje navedene dužnosti primao dodatne naknade za poslove obnašanja javne dužnosti općinskog načelnika, i to dar za djecu u iznosu od 1.800,00 kn i božićnicu u iznosu od 1.000,00 kn isplaćenih 13. prosinca 2017.g. te dar za djecu u iznosu od 2.000,00 kn i božićnicu u iznosu od 2.400,00 kn isplaćenih 17. prosinca 2018.g.**

**II. Za povredu ZSSI-a, opisanu pod točkom I. ove izreke, dužnosniku Ivanu Slaviću izriče se sankcija obustave isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca, a izvršit će se u 4 jednakih uzastopnih mjesečnih obroka, svaki u pojedinačnom iznosu od 500,00 kn.**

Obrazloženje

Povjerenstvo je na 89. sjednici, održanoj 19. lipnja 2020.g. pokrenulo postupak za odlučivanje o sukobu interesa protiv dužnosnika Ivana Slavića, općinskog načelnika Općine Sućuraj, zbog moguće povrede članka 7. točke d. ZSSI-a, koja se odnosi na primanje, uz plaću i dodatnih naknada za poslove obnašanja javne dužnosti općinskog načelnika, i to 13. prosinca 2017.g. isplaćenog dara za djecu u iznosu od 1.800,00 kn i božićnice u iznosu od 1.000,00 kn te 17. prosinca 2018.g. isplaćenog dara za djecu u iznosu od 2.400,00 kn i božićnice u iznosu od 2.000,00 kn.

Dužnosnik se na navedenu odluku o pokretanju postupka očitovao dana 12. listopada 2020.g. pismenom koje je zaprimljeno u ulaznoj pošti Povjerenstva pod brojem 711-U-3665-P-134-19/20-03-3.

Dužnosnik navodi kako je točno da su mu u 2017.g. i 2018.g. isplaćivani božićnica i dar za djecu, kao i svim službenicima i dvama namještenicima Općine Sućuraj. Navodi da Općina Sućuraj ima ukupno dva službenika, od toga jednu službenicu za računovodstvene i administrativne poslove kao i da je Uputa Udruge gradova i općina o (ne)isplati naknada dužnosnicima zaprimljena 2019.g., iz kojeg mu je razloga uplata navedenih naknada pogrešno izvršena u prethodnim godinama.

Također iznosi da su obje naknade, a prvenstveno naknada dara za djecu, isplaćene jer on osobno i službenica Općine nisu znali da je isplata dodatnih naknada zabranjena dužnosnicima, niti su znali da je dar za djecu vezan za izvršavanje prava i obveze dužnosnika. Ističe da su u 2019.g. naknade isplaćene samo službenicima i namještenicima, obzirom da su tada imali saznanja o navedenoj nezakonitosti kao i da je spreman vratiti neosnovano primljenu naknadu. Dužnosnik moli da mu se ne izriče sankcija, jer je hranitelj petero malodobne djece, a njegova supruga je nezaposlena te predlaže Povjerenstvu da u odluci odredi povrat novčanog iznosa u obročnim obustavama plaće. Zaključno iznosi kako nije logično da djeca dužnosnika nemaju pravo na dar za djecu, s obzirom da se radi o djeci i darovima za njih, a ne za dužnosnike.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu istog Zakona, stoga je i dužnosnik Ivan Slavić povodom obnašanja dužnosti općinskog načelnika Općine Sućuraj obvezan postupati sukladno odredbama ZSSI-a.

Dužnosnik je Povjerenstvu podnio izvješće o imovinskom stanju povodom promjene dana 17. srpnja 2018.g. u kojem je u dijelu izvješća „Podatci o ostalim prihodima“ naveo „ne postoji“ te je naveo da dužnost općinskog načelnika Općine Sućuraj obnaša profesionalno, u zasnovanom radnom odnosu, uz primanje plaće.

Neposrednim uvidom u informacijski sustav Porezne uprave na temelju dodijeljenog ovlaštenja, Povjerenstvo je prikupilo podatke o primitcima koje je dužnosnik ostvario u razdoblju u kojem ga obvezuju odredbe ZSSI-a, iz kojih proizlazi da je dužnosnik pored plaće koju je primao za obnašanje dužnosti općinskog načelnika Općine Sućuraj, tijekom trajanja mandata, ostvario i dodatne naknade. Iz informacijskog sustava Porezne uprave utvrđeno je da je dužnosniku Općina Sućuraj isplatila dodatne naknade za poslove obnašanja javne dužnosti, i to dana 13. prosinca 2017.g. dar za djecu u iznosu od 1.800,00 kn i božićnicu u iznosu od 1.000,00 kn, a dana 17. prosinca 2018.g. dar za djecu u iznosu od 2.400,00 kn i božićnicu u iznosu od 2.000,00 kn (šifra primitka 22).

Člankom 4. stavkom 1. ZSSI-a propisano je da se plaćom dužnosnika, u smislu ZSSI-a, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Navedenom zakonskom odredbom dužnosnicima, koji za obnašanje dužnosti primaju plaću, što sukladno članku 4. stavku 1. ZSSI-a obuhvaća i volontersku naknadu, bez iznimke je zabranjeno primanje dodatne naknade za obnašanje javne dužnosti. Dužnosnici mogu primiti samo naknadu putnih i drugih opravdanih troškova koji nastanu u obnašanju javne dužnosti.

Zakonska odredba zabrane primanja dodatne naknade jasno je formulirana te su se dužnosnici, na koje se odredba odnosi, dužni s njome upoznati, odnosno ne može se prihvatiti opravdanje da je nisu znali. Ukoliko bi imali dvojbu u pogledu njezine primjene, obvezni su od Povjerenstva zatražiti mišljenje, sukladno članku 6. ZSSI-a.

Stoga dužnosnici ne mogu primiti bilo koju drugu naknadu koja bi im bila isplaćivana povodom obnašanja javne dužnosti ili koja bi proizlazila iz obnašanja javne dužnosti, kao što su regres, božićnica, uskrsnica, pa tako i dar za djecu.

Isplate na ime božićnice i dara za djecu koje je dužnosnik primio u 2017.g. i 2018.g. od Općine Sućuraj uslijedile su s osnove da je Ivan Slavić izabran na dužnost općinskog načelnika Općine Sućuraj, koju obnaša u radnom odnosu i kao takve predstavljaju dodatnu naknadu za obnašanje javne dužnosti. Iz očitovanja dužnosnika proizlazi kako dužnosnik nije vratio primljene dodatne naknade.

Identičan pravni stav zauzet je i u Uputi Ministarstva uprave od 10. lipnja 2015.g., koja je bila upućena svim županijama, gradovima i općinama, putem Ureda državne uprave u županijama te Gradu Zagrebu putem Stručne službe gradonačelnika. U navedenoj Uputi se navodi da važeći zakoni koji uređuju prava, obveze i odgovornosti lokalnih dužnosnika, osim prava na plaću i staž osiguranja, odnosno naknadu za rad ako dužnost obavljaju volonterski, ne propisuju druga prava lokalnih dužnosnika. Ministarstvo uprave pojašnjava da navedena prava dužnosnika koji dužnost obnašaju na lokalnoj razini proizlaze iz izbora istih osoba na dužnost u jedinici lokalne samouprave, a ne iz službeničkog statusa.

Slijedom navedenog, dužnosnik Ivan Slavić, općinski načelnik Općine Sućuraj, koji prima plaću za obnašanje navedene dužnosti, primanjem dodatnih naknada za poslove obnašanja javne dužnosti općinskog načelnika, i to isplaćenog dara za djecu u iznosu od 1.800,00 kn i božićnice u iznosu od 1.000,00 kn dana 13. prosinca 2017.g. te isplaćenog dara za djecu u iznosu od 2.400,00 kn i božićnice u iznosu od 2.000,00 kn dana 17. prosinca 2018.g., počinio je povredu članka 7. točke d. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 7. ZSSI-a Povjerenstvo može izreći sankcije koje su propisane stavkom 1. članka 42. navedenog Zakona. Prilikom odmjeravanja vrste i visine sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Kao okolnost koja uvećava težinu povrede ZSSI-a i opravdava izricanje sankcije obustave dijela mjesečne plaće dužnosnika, Povjerenstvo je ocijenilo činjenicu da je dužnosnik tijekom profesionalnog obnašanja dužnosti dvije godine primio zabranjenu dodatnu naknadu s dva različita osnova, božićnice i dara za djecu, i to nakon što je Ministarstvo uprave izdalo Uputu u 2015.g., te da navedeni iznos primljenih naknada nije vratio.

Kao okolnost koja umanjuje odgovornost dužnosnika i opravdava izricanje niže sankcije unutar Zakonom propisanog raspona, Povjerenstvo je cijenilo okolnost da se radi o relativno malom iznosu ostvarenih dodatnih naknada te da od 2019.g. dužnosnik više iste nije primao, čime je uskladio obnašanje dužnosti s odredbom članka 7. stavka 1. podstavka d) ZSSI-a.

Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn koja će trajati 4 mjeseca te će se izvršiti u 4 jednaka mjesečna obroka, svaki u pojedinačnom iznosu 500,00 kuna.

Slijedom svega gore navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ivan Slavić, elektroničkom dostavom
2. Objava na internetskoj stranici Povjerenstva
3. Pismohrana